24 martie 2021

**Artiști români, în atenția specialiștilor suedezi: o discuție online cu Larisa Crunţeanu**

 Dezbaterile româno-suedeze referitoare la arta vizuală contemporană, reunite în cadrul proiectului „Navigând prezentul: Seria de discuții artistice”, continuă miercuri, 24 martie, începând cu ora 19:00, ora Suediei, live, pe pagina de [Facebook a Institutului Cultural Român din Stockholm](https://www.facebook.com/events/550031522626606/). Seria, moderată în limba engleză de curatoarea suedeză **Sara Rossling**, președinta secțiunii suedeze a Asociației de Artă Nordică (Nordiska konsförbundet) aduce în faţa publicului artiști români şi suedezi care discută despre artă, voința artistică, curajul și abilitatea de a imagina noi scenarii ca antidoturi pentru unele dintre acele situații cu care ne confruntăm în prezent.

În cel de-al doilea episod al seriei, cu titlul: **„Dacă aş fi putut să o spun în cuvinte”**, invitata Sarei Rossling va fi artista **Larisa Crunţeanu**. Sara Rossling şi Larisa Crunţeanu vor discuta despre activitatea artistică a Larisei şi vor aborda teme precum: limbajul, vocea, textul şi cercetarea, raportate la discuţiile despre colectivitate, egalitatea de gen, arhitectură şi materiale textile. Conversaţia va ilustra şi reflecţiile asupra structurii lumii artei vizuale şi aşteptările faţă de artişti, actuala scenă culturală, post-pandemie și arta navigării acestui prezent.

**Larisa Crunțeanu** este artist interdisciplinar ce îmbină cercetarea cu speculația și divertismentul. Licențiată în jurnalism, Larisa Crunțeanu a urmat cursurile de masterat de fotografie și imagine dinamică și apoi de doctorat în arte vizuale, din cadrul Universității Naționale de Arte din București. Practica ei ca performer, artist video și colecționar de sunete oscilează între realitate și ficțiune, într-o conversație continuă cu privitorul. Lucrările Larisei Crunțeanu creează un context în care faptele și amintirile sunt reactivate, încurajând un efort comun și apariția unor noi practici artistice. Multe dintre proiectele sale reflectă grija pentru noțiunea de colaborare și ideile din spatele obiectelor și poveștilor, Larisa Crunţeanu fiind unul dintre artiştii galeriei Anca Poteraşu.

În 2018, Larisa Crunțeanu a prezentat o parte din filmul său „A Small Insignificant Love” la Index (Fundația Suedeză pentru Artă Contemporană) urmată de o discuție alături de curatoarea și cercetătoarea suedeză Frida Sandström, proiect în urma căruia au fost publicate articole în revistele [Paletten Journal](https://paletten.net/artiklar/love-after-fiction) și [Revista ARTA](https://revistaarta.ro/en/a-multitude-of-love/). La sfârșitul anului 2019, Larisa Crunțeanu a colaborat cu scriitoarea și curatoarea suedeză Olivia Berkowicz pentru un articol în revista de artă [Kajet](http://kajetjournal.com/2020/02/06/the-grid-and-the-ornament/). De asemenea, în 2020, curatoarele suedeze Olivia Berkowicz și Marianna Feher au participat la conferința organizată cu ocazia expoziției individuale a artistei Larisa Crunțeanu, *DO IT BY* *HEART*, vorbind despre platforma acestora de cercetare, *Tentative Transmits*, proiect susținut de Institutul Regal de Artă din Stockholm și departamentul cultural al Primăriei din Stockholm.

**Sara Rossling** este un curator și scriitor independent suedez care lucrează cu proiecte de artă bazate pe cercetare, expoziții și programe publice, rezidențe și artă publică. În activitatea sa, este interesată de gândirea interdisciplinară, sustenabilitate și răspunsul artistic la problemele societății, organizând astfel expoziții în Suedia și în străinătate. Printre proiectele actuale ale curatoarei suedeze sunt incluse [Konstväxlingar](https://konst.sl.se/konstvaxlingar/) (*Schimburi de artă*) desfășurat în rețeaua de metrou a orașului Stockholm, cu un program video public în stația Skanstull, în perioada 2020-2021 și Skåneleden Konst - In Motion, un proiect de artă publică „în afara orașelor” la intersecția dintre artă, sănătate și natură, în trei municipalități din sudul Suediei. Din 2020, Sara Rossling este președinta secțiunii suedeze a Asociației de Artă Nordică ([Nordiska konsförbundet](https://www.nkfsweden.org/)).